สานุพงศ์ สุทัศน์ธรรมกุล นักวิเคราะห์กองทุนรวม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

...เจียรนัย อุตะมะ
“สานุพงศ์ สุทัศน์ธรรมกุล” วัย 29 ปี เป็นนักวิเคราะห์กองทุนรวมของบริษัทหลักทรัพย์ (บล.) ฟิลลิป (ประเทศไทย) ที่เป็น บล.เดียวที่มีนักวิเคราะห์กองทุนรวมโดยเฉพาะ ทั้งนี้เนื่องมาจาก บล.แห่งนี้เป็นตัวแทนจำหน่ายกองทุนรวมเกือบทั้งหมดในประเทศ ยกเว้นกองทุนรวมของบัวหลวงเท่านั้น และมีกองทุนรวมภายใต้การขายเป็นหลักพันกองทุน จึงต้องมีนักวิเคราะห์ดูแลเฉพาะเพื่อคัดเลือกกองทุนให้คำแนะนำในการลงทุนของลูกค้า
ปัจจุบันนักวิเคราะห์กองทุนรวมมีสองคน โดยนักวิเคราะห์นี้ขึ้นตรงต่อฝ่ายที่ปรึกษาทางการเงินที่รับหน้าที่ประสานงานกับฝ่ายขายกองทุนรวม
“สานุพงศ์” เพิ่งเข้ามาเป็นนักวิเคราะห์กองทุนรวมได้ประมาณ 1 ปี จากก่อนหน้านี้เคยเป็นผู้ช่วยผู้จัดการฝ่ายวิเคราะห์หลักทรัพย์ดูแลหลักทรัพย์ในกลุ่ม บริษัทหลักทรัพย์ ยานยนต์ และกลุ่มเหล็ก
เขาเป็นหลานของ “สุชาย สุทัศน์ธรรมกุล” กรรมการผู้จัดการ บล.ฟิลลิป (ประเทศไทย) ที่ภายหลังจบปริญญาโทด้านการบริหารระหว่างประเทศที่มหาวิทยาลัยเอ็กซิสเตอร์ ประเทศอังกฤษ ได้เริ่มงานแรกที่นี่ในตำแหน่งนักวิเคราะห์หุ้นในสามกลุ่มข้างต้นในปี 2549 หลังจากนั้นปี 2551 ได้เลื่อนขั้นเป็นผู้ช่วยผู้จัดการฝ่ายวิเคราะห์หลักทรัพย์ 
จากนั้นเดือน ก.ค. 2552 จึงย้ายมาเป็นนักวิเคราะห์กองทุนรวมที่เป็นหน้าที่ใหม่ที่บริษัทเปิดมาตั้งแต่ปี 2551
“ผมสนใจย้ายมารับหน้าที่นี้ เพราะเรากำลังจะเปิดการลงทุนต่างประเทศ สินค้าโภคภัณฑ์ และหน้าที่ที่ได้รับมอบหมายต้องศึกษาการลงทุนในวงกว้างตั้งแต่เศรษฐกิจโลกลงมา และต้องประสานข้อมูลด้านวิจัยเศรษฐกิจ โดยอ้างอิงเป้าหมายเศรษฐกิจจากฝ่ายวิเคราะห์ของเราด้วย เพื่อมาเป็นแนวทางวิเคราะห์กองทุนรวม จะได้เรียนรู้เรื่องใหม่ๆ ระยะแรกผมต้องศึกษาเยอะมาก ทั้งผลงาน ข้อมูลย้อนหลัง และนโยบายของแต่ละกองทุน”
เขาพบว่านักลงทุนยังสับสนระหว่างเงินฝากออมทรัพย์กับกองทุนตลาดเงินว่ามีความเสี่ยงเท่ากัน แต่กองทุนตลาดเงินมีความเสี่ยงมากกว่า จึงให้อัตราดอกเบี้ยสูงกว่าดอกเบี้ยออมทรัพย์ (1 ปี ดอกเบี้ย 0.9% ต่อ 0.5%) เพราะกองทุนตลาดเงินนำเงินไปลงทุนในตั๋วแลกเงินและพันธบัตร ในขณะที่เงินฝากออมทรัพย์รัฐบาลยังค้ำประกันเงินฝาก แต่กองทุนตลาดเงินต้องตีค่าหน่วยลงทุนตามราคาตลาด ซึ่งความเสี่ยงนี้นักลงทุนบางรายรับไม่ได้
การมีนักวิเคราะห์กองทุนรวมทำให้มีผู้ที่ศึกษาและวิเคราะห์ข้อมูลการลงทุนในกองทุนรวมแต่ละประเภทให้ลูกค้า โดยหน้าที่ของเขาจะต้องออกบทวิเคราะห์กองทุนรวมเป็นรายสัปดาห์และรายเดือนออกมาให้คำแนะนำนักลงทุนเช่นเดียวกับบทวิเคราะห์หลักทรัพย์อื่น
ล่าสุด ได้ออกบทวิเคราะห์แนะนำให้ลงทุนในกองทุนเปิดทหารไทย China Equity Index ของบริษัทหลักทรัพย์จัดการกองทุน (บลจ.) ทหารไทย เพราะเป็นกองทุนเดียวที่มีนโยบายลงทุนในอีทีเอฟที่ชื่อว่า iShare FTSE/Xinhua China A50 เพื่อให้ได้ผลตอบแทนใกล้เคียง A Share โดยให้รอจังหวะดัชนีย่อลงมาที่ 2,700 จุด เพราะเชื่อว่าดัชนีจะขึ้นไปถึง 3,0003,200 จุด
เขากล่าวว่า ที่แนะนำเช่นนี้เพราะเชื่อว่าเศรษฐกิจจีนจะไม่เติบโตเร็วจนเกินไป เนื่องจากรัฐบาลสามารถควบคุมความร้อนแรงของเศรษฐกิจได้ ทำให้เชื่อว่าจากนี้ไปเศรษฐกิจจีนจะไม่มีการเปลี่ยนแปลงไปจากที่คาดการณ์ไว้
“สานุพงศ์” เป็นลูกชายคนโต มีน้องชายอายุห่างกันถึง 14 ปี เรียนที่โรงเรียนเซนต์คาเบรียล ยามว่างชอบท่องเที่ยวแนวธรรมชาติกับเพื่อนเรียนสมัยปริญญาตรี วิศวกรรมศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง และชอบถ่ายรูปเป็นชีวิตจิตใจ